יעקב פרץ, ראש עיריית קרית אתא, נעצר לפני כשבועיים בחשד למעורבות בפרשת שחיתות. פרץ שוחרר למעצר בית ונאסר עליו להיכנס לבניין העירייה עד ה-24 בדצמבר, אך נראה כי למועצת העיר אין עניינים לקדם בהעדרו. עו"ד מימון טולדנו, ממלא מקום ראש העיר: "ראש העיר אמנם בבית אבל מותר לו לתקשר עם המנכ"ל. אנחנו ממתינים"
מועצת העיר של קרית אתא ידועה לשמצה באורך הישיבות הקצר להחריד שלה. ראש העיר יעקב פרץ, המכהן בתפקיד מאז שנת 1996, נוהג לערוך ישיבות שלוקחות לעיתים גם דקות ספורות. הישיבה האחרונה ארכה 14 דקות, מתוכן 10 הוקדשו לברכות לראש השנה. בפעם אחרת – 45 שניות בלבד.  ולפני כשבועיים, כזכור, נעצר פרץ בגין חשד למעורבות בפרשת שחיתות שרוב פרטיה טרם פורסמו. כיום פרץ שוהה במעצר בית, ונאסר עליו להגיע לעירייה או לחברה הכלכלית למשך 45 יום. בשיחה עם ממלא מקום ראש העיר, עו"ד מימון טולדנו האמור למלא את מקומו, הבהיר טולדנו כי אין בכוונתו לכנס כרגע את המועצה ללא פרץ: "ראש העיר אומנם בבית אבל מותר לו לתקשר עם המנכ"ל. אנחנו ממתנים". ישיבות מועצת העיר מעוגנות בפקודת העיריות והן חייבות להתכנס מדי חודש. למועצה אפשרות להחליט שלא לקיימן חודשיים בשנה. מועד הישיבה האחרון היה ב-25 לספטמבר ואנו קרובים לחודשיים רצופים בהן לא התכנסה המועצה. מאחר והמועצה כבר "ניצלה" את האפשרות שלא לכנס ישיבה בחודש מרץ ואוקטובר היא חייבת להתכנס בחודש זה. באם תתקשה המועצה לתפקד יוכל משרד הפנים, אם ירצה, להתערב ולזמן בעצמו ישיבת מועצה כמפקח על הרשות. תיקון: לאחר פרסום הכתבה, הפנו את תשומת ליבנו בעיריית קריית אתא כי התקיימה ישיבת מועצה בחודש מרץ (ארכה שבע דקות) שבגלל טעות לא הופיעה באתר העירייה. מכאן שהמועצה יכולה להתכנס, לכל הפחות, פעם נוספת החודש או בחודש הבא. *   (איך זה משפיע עליך) במועצת העיר אמורים לעלות נושאים שנוגעים לענייני היום יום של התושבים. זה האירוע הפומבי המרכזי בו חברי המועצה יכולים להשמיע את דעתם באוזני ראש העיר וחבריהם למועצה. השבתה שלה משתקת את עבודת נבחרי הציבור של תושבי קרית אתא. (מה עושים כדי שיתוקן) ממלא מקום ראש העיר וחברי המועצה יכולים לדרוש לקיים ישיבת מועצה – זכותם של תושבי העיר למועצה מתפקדת שתדאג להם. 